О Т Ч Е Т

за дейността на НЧ „Родопска искра 1921“ през 2020 г.

Уважаеми дами и господа,

 В края сме на една изключително странна година, белязана от несгодите причинени от световната коронавирусна пандемия. Когато направим равносметка за влиянието на този бич върху съвременното ни общество става ясно, че културата е била една от най- ощетените сфери. В това число влиза и читалищната дейност. През месец март бяхме принудени да преустановим всички репетиции на самодейните ни колективи. Бяхме принудени да отменим предвидените в плана за дейността ни през настоящата година мероприятия, а те не бяха малко. Всъщност, през тази година можем да отчетем само три активности: участието на детска вокална група „Славейче“ с ръководител Дамла Йорданова в концертите по случай деня на майчиния език – на 20-ти февруари в Ардино и на 21-ви в Кърджали. Успяхме също, с огромното съдействие на д-р Недим Исмаилов да организираме и проведем през м.август предвидения в плана шахматен турнир в памет на съгражданина ни Реджеб Еминов. Турнирът премина на високо ниво, с участието на капацитети в областта на шахмата от цялата Кърджалийска област. За да доставим поне малко радост и да повдигнем духа на съгражданите ни в тези трудни дни, по време на Рамазан байрам и в Деня на българската просвета и култура 24-ти май изнесохме озвучителната техника пред читалището и пуснахме подходяща музика. И с това приключва изброяването на мероприятията за тази година. ☹

 Постарахме се библиотечната дейност през 2020-та да си остане активна, доколкото това бе възможно. Разбира се, не успяхме да проведем предвидените масови мероприятия в библиотеката, но си организирахме онлайн маратон на четенето, в който се включиха доста наши читатели. По време на карантината, изхождайки от това, че хората имат голяма нужда от книги, когато са затворени вкъщи, правихме доставки по домовете. Не отказахме на нито един читател, който помоли да отворим библиотеката, за да си избере книги. Няма драстичен спад в броя на регистрираните читатели - 311, от тях 155 до 14 годишна възраст. Посещенията са били 2221, а заетият библиотечен материал 2427. Купихме 122 тома нови книги на обща стойност 1649 лв.

Дами и господа,

За идващата 2021- ва година отново сме заложили богата и качествена културно- масова дейност. Все още колективите ни не репетират, но искрено се надяваме това скоро да се промени и всички да влезем в нормалния си ритъм на живот и работа. Надяваме се да осъществим всичко предвидено, още повече, че 2021-ва е емблематична за читалището ни година.

Нека си пожелаем здраве и нормализиране на живота ни, останалото ще се случи с желание и работа! ☺